ทส.จัดกิจกรรมวันคุ้มครองสัตว์ป่าแห่งชาติ ปี 2561 ระหว่างวันที่ 24-27 ธ.ค.นี้ สวนลุมพินี กระตุ้นประชาชนตระหนักถึงสัตว์ป่า ลดความขัดแย้งระหว่างคนกับสัตว์ป่าให้อยู่ร่วมกันได้
ประเทศไทย เร่ง ลดความขัดแย้งระหว่างคนกับสัตว์ป่าให้อยู่ร่วมกันได้อย่างสมดุลย์ เนื่องในวันคุ้มครองสัตว์ป่าแห่งชาติ ประจำปี 2561 “สังคมอยู่เย็น สัตว์ป่าเป็นสุข”         พลเอกสุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม เปิดงานวันคุ้มครองสัตว์ป่าแห่งชาติ ประจำปี 2561 “สังคมอยู่เย็น สัตว์ป่าเป็นสุข” ตรงกับวันที่ 26 ธันวาคมของทุกปีบริเวณสวนลุมพินี ระหว่างวันที่ 24-27 ธันวาคมนี้ เพื่อให้ประชาชนเห็นความสำคัญของสัตว์ป่าโดยเฉพาะสัตว์ป่าที่มีผลกระทบต่อชุมชนสะท้อนปัญหา และร่วมหาทางออกนำไปสู่การลดความขัดแย้งระหว่างคนกับสัตว์ป่าให้อยู่ร่วมกันได้ ที่สำคัญ เทิดพระเกียรติและน้อมรำลึกในพระมหากรุณาธิคุณของสมเด็จพระศรีนครินทราบรมราชชนนี และประชาสัมพันธ์ให้คนไทยร่วมฉลองครบรอบ 50 ปีการจัดงานวันคุ้มครองสัตว์ป่าแห่งชาติ         รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า ภาครัฐต้องการกระตุ้นให้ประชาชนเห็นความสำคัญของสัตว์ป่ามากขึ้น โดยเฉพาะสัตว์ป่าที่มีผลกระทบต่อชุมชนและพื้นที่เกษตรกรรม เพื่อหาแนวทางสู่การลดความขัดแย้งระหว่างคนกับสัตว์ป่าให้อยู่ร่วมกันได้ เช่น ช้างป่าที่ออกมาหาอาหารนอกพื้นที่ป่าอนุรักษ์ ลิงและตัวเหี้ยที่ออกมาตามชุมชนเมือง สาเหตุเกิดจากพื้นที่ป่าอนุรักษ์ลดลงแต่ประชากรเพิ่มขึ้น จึงเกิดการขยายพื้นที่การเกษตร บุกรุกแผ้วถางพื้นที่ป่าไม้ และการล่าสัตว์ป่าผิดกฎหมาย ทั้งนี้ จากการแก้ปัญหาอย่างจริงจังของภาครัฐช่วยลดความขัดแย้งที่รุนแรงระหว่างคนกับสัตว์ป่าลงได้ระดับหนึ่ง สิ่งสำคัญจะสำเร็จได้ชุมชนต้องเข้ามามีส่วนร่วมในการแก้ปัญหานี้ให้อยู่อย่างพึ่งพาอาศัยระหว่างกันยั่งยืน        ขณะที่ นายธัญญา เนติธรรมกุล อธิบดีกรมอุทยานแห่งชาติสัตว์ป่าและพันธุ์พืช กล่าวว่า กรมอุทยานแห่งชาติสัตว์ป่าและพันธุ์พืช ได้มอบหนังสือภาพนูนอักษรเบรลล์ให้กับผู้บกพร่องทางการมองเห็น เรื่อง "ตำนานเจ้ากวางน้อย" จำนวน 500 เล่ม เพื่อใช้เป็นสื่อการเรียนการสอนในโรงเรียนสอนคนตาบอดผ่านมูลนิธิช่วยคนตาบอดแห่งประเทศไทย ในพระบรมราชินูปถัมภ์